ธปท.เปิดประตูบ้านเชิญแบงก์กู้ตามชอบ
ธปท.เปิดทางแบงก์นำบาทบอนด์เงินเหรียญสหรัฐตราสารหนี้ มากู้เงินใช้ยามฉุกละหุกได้
7 มี.ค. 2555

ธปท.เปิดทางแบงก์นำบาทบอนด์เงินเหรียญสหรัฐตราสารหนี้ มากู้เงินใช้ยามฉุกละหุกได้ 
นายสิงห์ชัย บุณยโยธิน ผู้อำนวยการอาวุโส ฝ่ายตลาดการเงิน ธนาคาร แห่งประเทศไทย (ธปท.) ได้ออกประกาศระเบียบว่าด้วยการกู้ยืมเงินจาก ธปท.ด้วยวิธีขายสินทรัพย์หลักประกันชั้น 1 โดยมีสัญญาว่าจะซื้อคืนใหม่ โดยได้เพิ่มตราสารหนี้ของ ธปท. ตราสารหนี้สกุลเงินบาท (บาท บอนด์) ที่ออกหรือค้ำประกันเงินต้นและดอกเบี้ยโดยรัฐบาลต่างประเทศ และสกุลเงินเหรียญสหรัฐ เข้าเป็นหลักทรัพย์ที่สถาบันการเงินที่ขาดสภาพคล่องสามารถนำมาเป็นหลักประกันในการกู้ยืมเงินจาก ธปท.ได้ 
นอกจากนี้ ยังได้ขยายสินทรัพย์ที่เป็นหลักประกันชั้น 2 ขึ้นมาใหม่ จากที่ไม่เคยเปิดให้ใช้ประกอบด้วยตั๋วสัญญาใช้เงินที่ออกโดยกระทรวงการคลัง หุ้นกู้ พันธบัตร หรือตราสารหนี้ที่ออกโดยรัฐวิสาหกิจหรือสถาบันการเงินที่มีกฎหมายเฉพาะจัดตั้งขึ้น ตราสารหนี้ภาคเอกชนสกุลเงินบาทที่ได้รับการจัดอันดับเครดิตไม่ต่ำกว่า A ตั๋วเงินที่ระดมทุนจากผู้ลงทุนทั่วไปตามที่คณะกรรมการกำกับหลักทรัพย์และตลาดหลักทรัพย์กำหนด และได้รับการจัดอันดับเครดิตไม่ต่ำกว่า A 
ตั๋วเงินคลัง พันธบัตร หลักทรัพย์ที่ออกหรือค้ำประกันเงินต้นและดอกเบี้ยของรัฐบาลประเทศสหรัฐอเมริกา สหราชอาณาจักร ญี่ปุ่น เยอรมนี ยูโรและฝรั่งเศส ทั้งนี้ ในการใช้สินทรัพย์หลักประกันที่นำมากู้ยืมเงินจาก ธปท. ต้องเป็นสินทรัพย์ที่มีกรรมสิทธิ์ปราศจากภาระผูกพัน